Noter til DASG-kursus i statistik den 4. september 2009
Den eksperimentelle metode i statistik
Den naturvidenskabelige metode er i fokus efter gymnasiereformen. Det starter med naturvidenskabeligt grundforløb:

Aktivitetsmappe for introkurset til
Naturvidenskabeligt grundforløb 2008


Velkommen til tre dage med

Dataopsamling 
Databehandling 
Datafremlæggelse

Som vignetten antyder er kan den naturvidenskabelige metode bl.a. struktureres efter tre stadier i arbejdet med data:

Dataopsamling: Indsamling af data
Databehandling: Bearbejdning og strukturering af data
Datafremlæggelse: Formidling og fortolkning af data

De samme tre stadier findes i den statistiske metode, som nok er den metode der kommer den naturvidenskabelige metode nærmest indenfor de matematiske fag: Også her er det helt centralt at indsamle statistiske data på forsvarlig vis, at kunne bearbejde de statistiske data med numeriske og grafiske metoder samt at kunne drage passende konklusioner af de statistiske data.

Det er også karakteristisk for den statistiske metode at man kan arbejde med dataene på forskellige niveauer:

Det beskrivende niveau: EDA (Explorative Data Analysis – deskriptiv statistik)
Det bekræftende niveau: Deduktive/induktive analyser (skøn/hypotesetest)

På det laveste beskrivende niveau interesserer man sig alene for hvordan de rent faktisk indsamlede data opfører sig. Her benyttes først og fremmest forskellige grafiske fremstillinger suppleret med udregningen af de vigtigste deskriptorer. Man har altså indsamlet en stikprøve og undersøger med passende grafiske og numeriske metoder hvordan den pågældende stikprøve er struktureret. Det er dette niveau vi underviser i på C-niveau.

På det højeste bekræftende niveau går man nu et skridt videre og vurderer dels om stikprøven kan opfattes som en repræsentativ stikprøve for en større population, dels om hvilke af de fundne karakteristika, det i givet fald er rimeligt at udstrække til hele populationen. Det er langt mere kompliceret at holde styr på denne problemstilling, der bygger på en blanding af deduktive og induktive metoder, og det er dette niveau som resten af noten kommer til at beskæftige sig med. Det er dette niveau vi underviser i på B- og A-niveau.

Men før vi kaster os over det bekræftende niveau er det vigtigt at gøre sig klart at det forudsætter en fortrolighed med det foregående beskrivende niveau, dvs. et rimeligt kendskab til simple deskriptorer som middelværdi, median og kvartiler, og en rimelig fortrolighed med brug af passende grafiske fremstillinger, som punktplot, histogrammer og boksplot.  

Først ser vi igen overordnet på den naturvidenskabelige metode. I bogen 'Naturvidenskabeligt grundforløb – en introduktion til den naturvidenskabelig metodik' af Hans Marker, Lars Andersen, Carsten Ladegaard Pedersen og Steffen Samsøe (forlag Malling Beck – nu L&R uddannelse) formuleres den naturvidenskabelige metode også kaldet den hypotetisk-deduktive metode således (se diagram næste side). Den naturvidenskabelige metode kan selvfølgelig formuleres på mange tilsvarende måder, men det afgørende er at man som udgangspunkt har en formodning om hvordan tingene hænger sammen, en såkaldt arbejdshypotese, og at man på basis af eksperimenter/observationer, når frem til et empirisk resultat. Det er dette resultat, der så skal sammenholdes med arbejdshypotesen. Her skal man derfor på basis af hypotesen foretage en udledning/deduktion af hypotesens konsekvenser, der efterfølgende kan sammenholdes med de empiriske resultater. Denne diskussion af overensstemmelsen mellem hypotese og resultater har så ideelt to mulige udfald:

1) 	Hypotesen bekræftes, idet der er en klar overensstemmelse mellem resultatet og hypotesen 

2) 	Hypotesen forkastes, idet der er en klar modstrid mellem resultatet og hypotesen.

I praksis kan diskussionen ofte vise sig at være mudret og sammenhængen mellem resultatet og hypotesen er derfor uklar. Processen må så gå om igen.
Hvis hypotesen bekræftes tilstrækkeligt mange gange – dvs. ved induktion -  kan den til sidst ophøjes til en teori. Dette er et eksempel på anvendelsen af slutningsformen abduktion, hvor man slutter tilbage fra bekræftelsen af en påstands konsekvens til gyldigheden af selve påstanden. Som med induktionen er det ikke nogen sikker slutningsmetode (idet konsekvensen kunne være sand af andre årsager), men i praksis er det en særdeles anvendelig metode.

Hvis hypotesen forkastes, må man i stedet opstille en ny hypotese, der så kan gøres til genstand for afprøvning osv.



I den statistiske metode går man nu frem på tilsvarende vis:



Vi observerer et stokastisk fænomen (fx ved at kaste med terninger eller ved at indsamle svar til en spørgeskemaundersøgelse osv. Det karakteristiske for observationerne i et stokastisk fænomen er at de varierer tilfældigt for hver gang eksperimentet/indsamlingen gentages. 

Derefter sammenligner vi de observerede resultater med de forventede resultater fremkommet ud fra en arbejdshypotese (nul-hypotesen): Det afgørende spørgsmål er da m afvigelsen mellem det observerede og forventede resultat er så lille at det med rimelighed kan tilskrives tilfældigheder, eller om afvigelsen er så stor at det er mere rimeligt at tro på det er resultatet af en systematisk tendens, der bryder med nul-hypotesen.
Det forudsætter selvfølgelig, at vi har en standard for hvad det vil sige at afvigelsen er lille henholdsvis stor! I den statistiske metode afgøres det ved hjælp af en teststørrelse, idet forskellen mellem det observerede resultat benyttes som teststørrelse. Det er fordelingen af denne teststørrelse, der leverer standarden for hvornår afvigelsen er lille og hvornår den er stor.

Som det ses er der nu to principielt forskellige metoder vi kan benytte til at fastlægge fordelingen af teststørrelsen. Begge metoder har fordele og ulemper:

1) I den eksperimentelle metode foretager man en simulering af nulhypotesen H0 og på basis af simuleringen opstiller man et skøn over sandsynligheden for at man vil opnå et udfald, der er mindst lige så skævt som det observerede. Det kræver et indgående kendskab til de metoder, man udnytter i simulering af stokastiske fænomener.

2) I den teoretiske metode opstiller man en sandsynlighedsteoretisk beregning på basis af nulhypotesen H0 af sandsynligheden for at man vil opnå et udfald, der er mindst lige så skævt som det observerede. Det kæver et indgående kendskab til de sandsynlighedsfordelinger, der ligger til grund for nulhypotesen.

	
Den eksperimentelle metode

	Den teoretiske metode

	
- er en fælles metode, der kan bruges for alle slags statistiske test. Den bygger på en vigtig modelleringskompetence: kompetencen til at modellere et stokastisk fænomen. 

	
- kræver et godt kendskab til et antal teoretiske fordelinger: Binomialfordelingen, normalfordelingen, t-fordelingen, χ2-fordelingen osv. Den underliggende metode har en tendens til at forsvinde i den voldsomme dosis teori.


	
- er kun praktisk mulig gennem brugen af computere. Den har nu opnået status som industristandard. Men der kræves en gennemregning af mange simuleringer (500-2500) for at kunne træffe en pålidelig slutning.

	
- bygger på velkendte gennemprøvede eksakte matematiske metoder. Men resultatet af de teoretiske beregninger er ikke nødvendigvis mere præcist end resultatet af de eksperimentelle simuleringer. Den teoretiske metode bygger i praksis på adskillige tilnærmelser: de grundlæggende stokastiske variable er typisk kun approksimativt normalfordelte ligesom den teoretiske fordeling for teststørrelsen er ofte kun en asymptotisk fordeling. 




I undervisningsmæssig sammenhæng er det vigtigt at fastslå at der er fuldstændig valgfrihed mellem at bruge de forskellige metoder. Det er lærerens ansvar i samspil med klassen at udvælge undervisningsstrategien for den bekræftende statistik, og derved afgøre om den alene skal bygge på en af de ovennævnte metoder eller på en passende blanding af de to metoder. Susanne Christensens noter bygger på den teoretiske metode, mens den foreliggende note præsenterer den eksperimentelle metode. Også i eksamenssammenhæng er der fuldstændig valgfrihed om man vil løse opgaverne ude fra den eksperimentelle metode ved simulering af nulhypotesen eller ud fra en teoretisk beregning. 
 


Hvad skal et program kunne for at kunne udføre en eksperimentel statistisk test?

Med udgangspunkt i TN-Nspire CAS vil vi nu diskutere, hvad det er for egenskaber ved et regneark, der er væsentlige for at man kan udføre en eksperimentel test. Da TI-Nspire CAS deler fælles teknologi med DataMeter (Fathom) gælder de samme betragtninger for DataMeter. Ser vi på regnearket i TI-Nspire CAS er der fire ingredienser, der er afgørende:

1) Det skal være muligt at udtage dynamiske stikprøver. I TI-Nspire CAS sker det ved hjælp af kommandoen randsamp(). I DataMeter er det et menupunkt for skattekisten (Udtag stikprøve). Kommandoen RandSamp() findes også i TI-89, men den findes ikke i TI-Interactive, hvor den derfor må tilføjes som et brugerdefineret program. I fx Excel er det kompliceret at udtage stikprøver – det sker ved hjælp af udvidelsesmodulet Dataanalyse - og de er ikke dynamiske. Uden dynamiske stikprøver er man i stedet nødt til at strikke en simulering sammen ved hjælp af tilfældighedsgeneratorer. I fx Excel har man umiddelbart kun adgang til tilfældighedsgeneratorerne SLUMP() og SLUMP.MELLEM(). Men der findes gode muligheder for at lave gentagne lister udregnet med diverse tilfældighedsgeneratorer, herunder en, der bygger på en brugerdefineret sandsynlighedsfordeling, ved hjælp af udvidelsesmodulet Dataanalyse.

2) Det skal være muligt at genberegne regnearket, så man får opdateret simuleringen, hvad enten den bygger på tilfældighedsgeneratorer eller tilfældige stikprøver. I TI-Nspire CAS sker der det ved hjælp af menupunktet Genberegn (CTRL R). I DataMeter er det et menupunkt (Gentag simulering CTRL U) eller en knap på skattekisten. I TI-89 og TI-Interactive kan man ikke automatisk genberegne. Man må så i stedet gentage beregningen manuelt fx ved hjælp af nestede sekvens-kommandoer. I Excel virker funktionstasten F9.

3) Det skal være muligt at samle målinger op for en valgt teststørrelse knyttet til simuleringen. I TI-Nspire CAS gøres det ved hjælp af menupunktet Datafangst i Data-menuen. I DataMeter er det et menupunkt for skattekisten (Udtag gentagne målinger). Beregningen af en teststørrelse er triviel i alle former for regneark. Det er oprettelsen af en måling, der kan gentages, der er ikke-triviel. Både i TI-Nspire CAS og DataMeter skal man oprette målingen via en speciel teknik: I TI-Nspire CAS sker det ved at gemme formlen som en variabel man kan linke til (CTRL L), i DataMeter sker det ved at åbne for inspektøren i skattekisten og vælge fanebladet måling. I TI-89 henholdsvis TI-Interactive er det ikke umiddelbart muligt at oprette en måling og man må i stedet gennem den væk i en sekvens-kommando. Noget tilsvarende gælder for Excel. 

4) Hurtig graf: Det skal være simpelt at oprette grafer for de optagne målinger. De fleste regneark har indbygget simple rutiner, der tillader hurtig oprettelse af grafer for udvalgte grafer. I TI-Nspire CAS kan man fx sværte kolonnen med målinger til, hvorefter menupunktet hurtig-graf automatisk opretter et Data og Statistik værksted hvorefter målingerne vises som et prikdiagram. Det giver allerede en hurtig fornemmelse for fordelingen. Derefter kan man bearbejde grafen på forskellig vis, fx skifte til histogram osv. Også TI-89 og TI-Interactive har tilsvarende faciliteter til automatisk hurtig oprettelse af grafer. Men også Datameter, Excel osv. gør det nemt at oprette grafer over udvalgte lister.  

Med disse fire faciliteter til rådighed kan man bruge dynamiske stikprøver til at opbygge en simulering af nulhypotesen, genberegning af regnearket til at gentage simuleringen mange gang og opsamling af målinger til at samle teststørrelsen for de mange simuleringer i en særskilt liste, så man kan undersøge fordelingen af teststørrelsen nøjere, herunder vurdere P-værdien, og endelig udnytte hurtig-grafen til at danne sig et visuelt indtryk af fordelingen og derved få en første fornemmelse for hvor signifikant resultatet er.

Resten er tekniske detaljer, hvor vi nu vil prøve at gennemarbejde et antal cases, der kan vise den statistiske metode i praksis og også illustrere nogle af faciliteter, der er i de dynamiske statistikprogrammer.

Da det er nemmest at simulere en kendt fordeling starter vi med at se på goodness-of-fit testen. Bagefter diskuterer vi så hvordan man kan simulere uafhængigheden for to stokastiske variable.


Eksempel 1: 

I Susannes noter finder vi det følgende eksempel:

Danmarks statistiks opgørelse af indkomstfordelingen for personer over 15 år i Danmark år 2007 viser følgende billede: 

	I=Indkomst i 1000 kr. 
	I<50
	50≤I<100
	100≤I<150
	150≤I<200
	200≤I<300
	300≤I<400
	400≤I<500
	500≤I

	% af be-folkning 
	6.4
	9.3
	17.8
	12.3
	24.3
	18.0
	6.6
	5.3



En markedsanalytiker har foretaget en undersøgelse af 1000 personers kendskab til et særdeles kostbart fladskærmsprodukt, men efterfølgende er der opstået tvivl om udvælgelsen af stikprøven, der er forgået som interviewundersøgelse over et par dage i et lokalt supermarked. Det frygtes, at stikprøven har fået for mange respondenter med i de lavere indkomstklasser. Heldigvis er der blevet spurgt om folks indkomst, så man kan lave et test for, om indkomstfordelingen i stikprøven synes at komme fra et specielt segment af befolkningen og altså dermed ikke at have den samme fordeling som indkomstfordelingen i Danmark. Hvis det er tilfældet, kan man nemlig ikke generalisere undersøgelsens resultat til hele befolkningen.

Indkomstfordelingen i stikprøven var: 

Observerede antal: 
	I=Indkomst i 1000 kr. 
	I<50
	50≤I<100
	100≤I<150
	150≤I<200
	200≤I<300
	300≤I<400
	400≤I<500
	500≤I

	Antal i stikprøven 
	98
	88
	199
	136
	210
	179
	52
	38



Disse to tabeller overføres nu til et Lister og regneark værksted, idet de forventede hyppigheder i en stikprøve på 1000 adspurgte findes ved at gange procenterne med 10:



Læg mærke til at kategorierne, dvs. indkomstintervallerne, indtastes med gåseøjne! Det sker for at de skal opfattes som tekststrenge og ikke som formler.

Opretter vi frekvensplot for de to hyppighedslister kan vi nu se at den mest markante forskel optræder i den laveste indkomstkategori. Så måske er lavindkomstgrupperne overrepræsenteret i interviewundersøgelsen!




Vi lægger nu ud med et mål for afvigelsen mellem de observerede og forventede hyppigheder. Som udgangspunkt er det naturligt at benytte summen af de kvadratiske afvigelser som et sådant mål: 



Det er jo det centrale mål for afvigelser i mindste kvadraters metode. Men som påpeget af Karl Pearson i 1900 er det smart at ændre udtrykket til den vægtede sum


Vi vil senere se på hvorfor det er smart at vægte de enkelte kvadratled på denne måde. Foreløbigt inkluderer vi afvigelsen, det såkaldte chi-kvadrat i et regneark (hvor vi ganger med 1. for at tvinge resultatet til at fremstå i decimaler):



Spørgsmålet er så blot om 33.88 er en stor afvigelse, som er svær at forklare ud fra tilfældige fluktuationer i stikprøven, eller om det er en lille afvigelse, der sagtens kan tilskrives tilfældige udsving i stikprøven. Det kan man ikke umiddelbart sige noget om, da et tal i sig selv ikke har nogen absolut størrelse. Vi må først fastlægge en standard for den forventede størrelse af afvigelsen, hvis den kan tilskrives tilfældige udsving, dvs. vi må først simulere nul-hypotesen, før vi kan udtale os om hvorvidt teststørrelsen er stor eller lille.

Denne simulering af nulhypotesen foregår nu ved at vi udtrækker stikprøver fra superpopulationen, dvs. fra den samlede danske befolkning. Heldigvis behøver vi ikke konstruere en superpopulation, der indeholder alle danskere. Vi skal bare konstruere en ideel population, der afspejler den danske befolkning i den forstand at de forskellige indkomstgrupper netop forekommer med de samme andele som i den samlede befolkning. Denne ideelle population kan vi så trække stikprøver fra.
Da frekvensfordelingen for indkomstgrupperne er opgivet i procenter med 1 decimal (svarende til promiller) er det smart at konstruere en ideel population bestående af 1000 mennesker, dvs. bruge de forventede hyppigheder som udgangspunkt for den ideelle population. Vi benytter nu en meget nyttig kommando freqtable►list(), 



der netop konverterer en hyppighedstabel til én lang liste med de rigtige forekomster af de enkelte kategorier:



Denne superpopulation kan vi så afbilde som et histogram i et almindeligt data og statistik værksted og får med et søjlediagram netop adgang til en afbildning af hyppighederne (se figuren på næste side). Men hvis vi nu trækker en tilfældig person fra denne ideelle liste så vil sandsynligheden for at vedkommende har en lav indkomst mellem 0 og 50 kilokroner jo netop være 6.4 % og tilsvarende for de andre indkomstkategorier. Hvis vi ydermere laver udtrækningen MED tilbagelægning, så vil hver eneste person være trukket med de rigtige sandsynligheder, og indkomsten for to forskellige personer vil være uafhængige af hinanden. Vi kan nu med andre ord simulere nul-hypotesen, ifølge hvilken indkomstfordelingen for de udtrukne følger landsfordelingen!



Det sker ved hjælp af kommandoen randsamp() (en forkortelse af random sampling):


Her er ejSvar en fejloversættelse af noRep, dvs. no replacement. Så standarden er følgende
valgfri parameter = 0 → stikprøven udtages med tilbagelægning
valgfri parameter = 1 → stikprøven udtages uden tilbagelægning
Da standarden netop foregår MED tilbagelægning kan vi bare ignorere den! Vi trækker da 1000 tilfældige indkomstgrupper fra den ideelle fordelinger, idet vi jo skal matche de 1000 personer i den oprindelige interviewundersøgelse. Dermed simulerer vi netop nulhypotesen, dvs. vi kan nu afbilde stikprøven og se hvordan den opfører sig, når vi gentager stikprøven ved at taste CTRL-R mange gange i regnearket!





Hver gang blafrer søjlerne i stikprøven så op og ned som udtryk for den naturlige variation i en stikprøve! Det ændrer ikke på det overordnede mønster, men det er tydeligt at de enkelte hyppigheder varierer ganske pænt og at der derfor godt kan være en vis afstand til den ideelle fordeling repræsenteret af de forventede hyppigheder.  



For at kunne undersøge variationen nærmere får vi nu brug at finde de simulerede hyppigheder. Det kan gøres på forskellig vis. Der findes en indbygget kommando for at finde hyppighederne, frequency(), men den tæller desværre også de tilfælde med, der falder udenfor de oplyste kategorier (også selv om der jo ingen er i vores tilfælde). Det er desværre en arv fra Excel, som er helt overflødig:




Derved passer listelængden ikke med den tilsvarende for kategorier. Det kan man som vist sno sig ud af ved at skære listen til med en left-kommando:

left('sim_hyp,8)

Hvis man ikke kan lide denne løsning må man i stedet bygge hyppighederne op med en celle-kommando, som trækkes ned gennem de 8 celler. I celle F1 skriver man da formlen
countif(stikprøve,a1)

der tæller hvor mange gange den første kategori forekommer i stikprøven osv.


Vi kan nu køre simulationen et antal gange fx 20 og lægger mærke til at der dukker chi2-tesstørrelser op i tyverne men ikke i trediverne. Så det synes ikke helt nemt at fange en teststørrelse på 33.8848!

Vi bygger nu fordelingen af teststørrelsen op. Det kræver at vi lagrer dem som variable, dvs. vi højreklikker på cellerne B1 og B2 og lagrer dem som Chi2_obs og Chi2_sim:





Læg mærke til at cellerne nu er grå som tegn på at de er sat på lager! Men når vi først har lagret dem kan vi også gå på jagt efter dem med en datafangst. I fanger dem i søjle C, hvor vi sætter en måling op. Først giver vi søjle C et navn, i dette tilfælde måling og derefter vælger vi menupunktet Datafangst i Data-menuen. Det resulterer i en kommando

capture(var,1)

hvor vi selv skal udfylde variabelnavnet. Der er ikke tale om en kommando i sædvanlig forstand. Den kan kun bruges i lister og regneark og den står derfor ikke i kataloget!



Resultatet er en første fangst af den nuværende værdi for teststørrelsen chi2_sim. Vi har også tilføjet en tæller i B3, der skal holde øje med hvor mange vi har fanget. Det sker ved celleformlen

= dim(måling)


Endelig opretter vi en data- og statistikgraf, hvor vi kan se fordelingen af den simulerede teststørrelse og også sammenholde den med den observerede teststørrelse Chi2_obs, der derfor plottes som en værdi:



Herefter er det bare at gå i gang med simuleringen ved at taste CTRL-R i det oprindelige regneark, hvor simuleringen foregår! Til at begynde med ser man punkterne tilføjes et for et, men efterhånden foregår det i større og større ryk, hvor programmet regner på livet løs, mens CTRL-R tasten holdes nede. Og når vi når op til 2500 målinger, går målingen i stå, fordi regnearket ikke kan rumme søjler/lister med over 2500 elementer:


Efter 2500 forsøg er det ikke lykkedes os en eneste gang at nå op til de 33.8848 og kun to gange er det lykkedes at nå over 25. Det er altså meget svært at simulere sig til en værdi, der er lige så ekstrem som den observerede og nulhypotesen er derfor ikke troværdig! Den bør forkastes. Men inden vi forlader eksemplet vil vi lige illustrere nogle flere karakteristiske egenskaber ved fordelingen. Først plotter vi middelværdien:



Middelværdien ligger meget tæt ved 7. Det er ikke noget tilfælde: 
Det vægtede gennemsnit i Pearsons teststørrelse er netop valgt, så fordelingen af teststørrelsen får en middelværdi, der ligger tæt på antallet af frihedsgrader (og som er lig med antallet af frihedsgrader, når vi regner på den forventede teoretiske fordeling af teststørrelsen). Antallet af frihedsgrader i en goodness-of-fit test svarer til antallet af hyppigheder, der kan vælges frit. I en stikprøve på 1000 elementer med 8 kategorier er der netop 7 frihedsgrader, for når vi har valgt 7 hyppigheder fastlægges den sidste af kravet om at summen af hyppighederne skal være 1000.

Det giver en første fornemmelse for hvornår en observeret teststørrelse er lille eller stor. Den skal i hvert fald et stykke over middelværdien, dvs. antallet af frihedsgrader, før der kan blive tale om at den er stor!

For nu at præcisere det har man truffet et valg af det såkaldte signifikansniveau, som typisk er 5% eller 1%. Her vil vi illustrere det med 1%. For at en teststørrelse kan regnes for stor og nulhypotesen dermed for utroværdig, skal den være mindst lige så stor om de største 1% i fordelingen af den simulerede teststørrelse. Eller sagt med andre ord: Sandsynligheden for at den er fremkommet ved et tilfælde ud fra nulhypotesen skal være mindre end 1% før vi forkaster nulhypotesen. Nu svarer 1% til 25 observationer ud af de 2500 målinger, så vi skal have fat i de 25 største målinger. Det kan man nemt finde ud af ved at ordne målingerne efter størrelse, men da målingerne er fremkommet ved en datafangstkommando skal den slettes først før vi får lov til at ordne målingerne! Det tager selvfølgelig et stykke tid at ordne de 2500 målinger efter aftagende størrelse, men til sidst falder det på plads:



Vi ser da at man skal 19 før en teststørrelse kan karakteriseres som stor. 

Man kan også udregne den kritiske sandsynlighed, dvs. sandsynligheden for at simulere en teststørrelse, der er mindst lige så skæv som den observerede. Vi skal da tælle hvor mange af de simulerede teststørrelser, der er større end eller lig med den observerede. I vores tilfælde er der ingen, så vi kan vurdere den kritiske sandsynlighed p til at være mindre end 1/2500 = 0.04%, som ligger langt under signifikansniveauet, dvs. der er tale om en meget sjælden begivenhed, når man observerer 33.8848, og dermed er nulhypotesen meget utroværdig.

I almindelighed finder man antallet af skæve teststørrelser med en countif-kommando:
countif(måling,?>=chi2_obs)

der derefter divideres med det samlede antal målinger.

Men vi kan også kigge på den teoretiske fordeling af teststørrelsen. Vi vil da først omforme prikdiagrammet til et histogram med søjlebredden 1 og skalaen til densitet, dvs. der er tale om tæthedshistogram med det samlede areal 1:



Vi ser da netop den karakteristiske form af chi2-fordelingen med 7 frihedsgrader (den topper lidt før 7, men er til gengæld højreskæv!). Vi kan tegne den teoretiske fordeling ved at plotte funktionen 

chi2Pdf(x,7)

hvor Pdf står for pointdistribution. Vi ser da at den følger tæthedshistogrammet meget nøje. Vi kan derfor i praksis godt erstatte den eksperimentelle simulering med den teoretiske fordelingskurve. Det vil give samme resultat!



Hvis vi højreklikker på grafen og vælger Skraver under funktion kan vi endda finde den kritiske sandsynlighed ved at klikke på chi2_os og på boksen med +. Vi finder da resultatet helt ned til højre som 1.81006∙10-5. Det er i overensstemmelse med vores tidligere skøn, idet det er det samme som 0.00181%.


 
Vi kan også finde den kritiske teststørrelse svarende til signifikansniveauet 1%. Igen skraverer vi under funktionen, men denne gang starter vi i - og trækker musen indtil vi passer de 99% (så der kun er 1% tilbage). Vi ser da at den kritiske teststørrelse ligger meget tæt på 18.5, dvs. alt over 18.5 er statistisk signifikant!



Hvis man først er blevet rigtig fortrolig med testen kan man endda regne direkte på den teoretiske fordeling i grafregneren:



Men så kan man såmænd lige så godt udføre testet som et indbygget test! Det kan fx gøres i lister og regneark:




Læg mærke til at vi selv skal anføre antallet af frihedsgrader. Det er godt, for der er mere avancerede eksempler på goodness-of-fit test, hvor man først skal estimere parametre for fordelingen, og derfor mister yderligere frihedsgrader. Læg også mærke til at man kan få plottet data!



Vi får da netop oplyst teststørrelsen χ2, den kritiske sandsynlighed Pval, antallet af frihedsgrader (som vi selv har oplyst) og endelig en liste over de enkelte kategoriers bidrag til teststørrelsen (der viser at det især er den første kategori, der bidrager kraftigt!). På grafplottet ses tilsvarende teststørrelsen og den kritiske sandsynlighed (som med fire decimaler er 0, dvs. den er meget lille). Endelig vil området under grafen være skraveret, men det kan man i dette ekstreme tilfælde først se, når man har pillet ret så kraftigt ved skalaen!


 



Et uafhængighedstest

Som det sidste eksempel vil vi se på et uafhængighedstest, der samtidigt giver os mulighed for at demonstrere, hvordan man kan simulere uafhængighed af to stokastiske variable. Vi lægger ud med et fiktivt talmateriale[footnoteRef:2] der skal forestille resultatet af en spørgeskemaundersøgelse, hvor man vil belyse en eventuel sammenhæng mellem unges tøjforbrug og deres køn: Adskiller kvinder og mænd sig i deres tøjforbrug? Her er et lavt forbrug sat til at udgøre højst 1500 kr. om måneden og et højt forbrug er sat til at udgøre mindst 1500 kr. om måneden.  [2:  Hentet fra et udkast til noter om chi-i-anden fordelingen af E. Susanne Christensen. Lektor i statistik. Institut for Matematiske Fag. Aalborg Universitet.
] 


	køn\forbrug
	lavt
	højt
	i alt

	kvinder
	98
	102
	200

	mænd
	60
	100
	160

	i alt
	158
	202
	360



Disse tal udgør altså vores observation. Som udgangspunkt vil vi nu teste nulhypotesen, der udsiger at der ingen sammenhæng er mellem køn og forbrug. Vi lægger da ud med at konstruere et datasæt ud fra de givne observationer. Det er dette datasæt, vi vil basere vores simulering af nulhypotesen på, men først skal det opbygges. Vi lægger ud med to kategorilister, der tilsammen dækker kombinationerne i vores krydstabel (dvs. krydstabellen repræsenteres af to krydslister). Derefter skriver vi de observerede hyppigheder ind, som de fremgår af den ovenstående tabel:



På basis af disse krydslister kan vi nu opbygge vores rådata, dvs. de faktiske lister med køn og forbrug. Det sker ved hjælp af kommandoen 
FreqTable► List(kategoriliste, hyppighedsliste),
der omdanner en kategoriliste med tilhørende hyppigheder til en liste af rådata. Vi opretter altså nu to nye variable – en for køn og en for forbrug, som er i overensstemmelse med de oplyste data:


Vi kan nu checke rådata ved at oprette søjlediagrammer for køn henholdsvis forbrug:


Bortset fra at vi har fået byttet om på rækkefølgen af højt forbrug og lavt forbrug, har vi genskabt tabellen i grafisk form. Vi ser også at mænd har et noget højere forbrug end kvinder, men spørgsmålet er om det er nok til at være signifikant?

For at undersøge det vil vi simulere uafhængigheden af de to variable ved at røre rundt i den ene, dvs. permutere rækkefølgen helt tilfældigt, så vi bryder enhver sammenhæng mellem værdien for køn og værdien for forbrug. Vi vælger at rører rundt i køn og benytter derfor kommandoen 
randsamp(population, antal, uden = 1)
til at udtrække en stikprøve fra køn uden tilbagelægning med det samme antal elementer: Her ser vi resultatet af de 5 første omrøringer:



Vi kan også oprette en krydslister som før for omrøringen ved at foretage optællinger med sim(iffn(kritere,1,0))-kommandoen, der efterfølgende trækkes ned gennem cellerne i krydslisten:




Læg mærke til at randværdierne, dvs. rækketotalerne og søjletotalerne er de samme som i vores observationer. Det er kun kombinationerne, der skifter værdier.

Med udgangspunkt i simuleringen skal vi nu opbygge teststørrelsen, dvs. chi-kvadratet. Vi må da først finde de forventede værdier. Under antagelse af nulhypotesen må vi nu forvente at fordelingen af forbruget for kvinder følger den generelle fordeling af forbruget (som ses i søjletotalerne), dvs. at 202 ud af de 360 har et højt forbrug. Det forventede antal kvinder med højt forbrug er derfor givet ved 


og tilsvarende for de andre kombinationer. Vi kan derfor udregne de forventede antal ud fra denne formel:




Som det ses ligger de omrørte hyppigheder og de forventede hyppigheder rimeligt tæt på hinanden. Med udgangspunkt i disse værdier kan vi nu udregne chi-teststørrelsen givet ved 



for de faktiske observationer og tilsvarende for de simulerede observationer:





Læg mærke til at de to teststørrelser, den observerede og den simulerede, er grå, som tegn på at vi har gemt den som variable med netop de navne, der er anført i nabocellerne.

Dermed har vi gjort klar en datafangst! Hvis det skal gøres meget forsigtigt burde vi nu sikre os mod gentagelser. Men det sker så forholdsvis sjældent i dette tilfælde, at vi vil ignorere selve gentagelserne. Til gengæld vil vi tælle det korrekte antal simuleringer, idet vi også opretter en variabel dummy med værdien rand(), som vi ved aldrig gentager sig selv. 
Vi opretter altså en ny søjle test_data, hvor vi fanger test-størrelsen, tilsvarende en søjle dummy_data, hvor vi fanger dummy og vi noterer også hvor mange vi fanger! Endelig tæller vi skæve med cellekommandoen
=countif(test_data,?>=obs)
ligesom vi udregner et estimat for p-værdien ved at dividere antallet af skæve med det samlede antal simuleringer. Her udnytter vi at der nok forekommer gentagelser i test_data, men sandsynligheden for at det er en skævert der gentages er forsvindende lille, så vi mister ikke skæve simuleringer, kun centrale simuleringer! Læg mærke til at vi også fanger p-værdien!

Efter 2000 simuleringer ser det således ud:



Sandsynligheden for at finde en simuleret observation, der er lige så skæv som den faktisk observerede er altså 3.5%. Den er med andre ord forholdsvis sjælden, da p-værdien ligger under den kritiske grænse på 5% (signifikansniveauet) og vi afviser derfor nulhypotesen. Vi har med andre ord påvist en statistisk sammenhæng mellem køn og forbrug. Det behøver dog ikke være en kausal årsagssammenhæng, idet der kan være skjulte variable, vi ikke har inddraget, som i virkeligheden er ansvarlige for sammenhængen
Her ser vi nu på fordelingen af teststørrelsen:



Her ser vi tilsvarende på hvordan p-værdien ændrer sig undervejs i datafangsten:



Det er tydeligt at man skal op over 1000 målinger, før p-værdien for alvor begynder at stabilisere sig på de 3.5%!

En kanonisk chi2-test for uafhængighed
Bemærkning: Vi slutter med at se på hvordan man kan udføre en kanonisk test med TI-Nspire. Det er en testform, der kræver at man indskriver de observerede data i form af en matrix, dvs. på formen [[98,60][102,100]]. Det gøres nemmest i grafregneren:



Derefter vælges chi 2vejs-testen i test-menuen:


Der åbnes en dialogboks. Det er en gammel test, så vi får ikke tilbudt nogen grafisk visning af testen!





Vi får umiddelbart oplyst teststørrelsen 4.77353, p-værdien på 2.9% samt antallet af frihedsgrader, i dette tilfælde 1. Det er nok til at vi kan drage en konklusion (om at forkaste nulhypotesen, fordi p-værdien ligger under signifikansniveauet på 5% osv.).

Men derudover kan vi få oplyst de forventede  værdier (expectation values samlet i ExpMatrix) og de enkelte bidrag til teststørrelsen (comparison values samlet i CompMatrix):



Som det ses er alle bidragene til teststørrelsen beskedne, dvs. de vægter stort set lige meget. 

